b'\n_START_ARTICLE_\nModroriti spremljevalec\n_START_SECTION_\nOpis\n_START_PARAGRAPH_\nJe razmeroma velik ka\xc4\x8dji pastir, odrasli dose\xc5\xbeejo 62 do 75 mm v dol\xc5\xbeino, od tega 46 do 53 mm zadek, kar je le malo manj od velikega spremljevalca. Telo je rjavkasto obarvano, z zelo vpadljivim modrim \xc2\xbbsedlom\xc2\xab\xc2\xa0pri samcih \xe2\x80\x93 obarvano zgornjo in stransko povr\xc5\xa1ino prvih dveh \xc4\x8dlenov zadka ter zelenkastimi o\xc4\x8dmi. Med oprsjem in sedlom imajo ozek rumen obro\xc4\x8d. Podobno obarvanost ima afri\xc5\xa1ki minljivec, ki pa je manj\xc5\xa1i in bolj gracilen, nekateri osebki modroritega spremljevalca pa imajo tudi modrikasto osnovno obarvanost, zaradi \xc4\x8desar spominjajo na velike spremljevalce._NEWLINE_Od velikega spremljevalca ga lahko lo\xc4\x8dimo tudi po tem, da dr\xc5\xbei zadek v letu bolj naravnost in da samec ostane pritrjen na samico v tandem med odlaganjem jaj\xc4\x8dec.\n_START_SECTION_\nHabitat in raz\xc5\xa1irjenost\n_START_PARAGRAPH_\nVrsta se razmno\xc5\xbeuje v ve\xc4\x8djih neosen\xc4\x8denih vodnih telesih, ki so lahko tudi polslana (braki\xc4\x8dna), kot so ve\xc4\x8dja jezera in ribniki, pa tudi umetne lagune v peskokopih ipd. Voda je lahko stoje\xc4\x8da ali po\xc4\x8dasi teko\xc4\x8da, bregovi pa goli ali zara\xc5\xa1\xc4\x8deni, predvsem je pomembna odprta gladina brez plavajo\xc4\x8dega rastja. Pogosto se pojavlja skupaj z velikim spremljevalcem, ki pa v povpre\xc4\x8dju preferira nekoliko manj\xc5\xa1a vodna telesa._NEWLINE_Vrsta je najpogostej\xc5\xa1a v Zahodni in jugozahodni Evropi, redkej\xc5\xa1a pa je na Balkanu in tudi sicer v vzhodnej\xc5\xa1ih delih celine. Od 1990. let je opazno pomikanje meje obmo\xc4\x8dja raz\xc5\xa1irjenosti proti severu, tako da se v manj\xc5\xa1em \xc5\xa1tevilu razmno\xc5\xbeuje tudi denimo na Britanskem oto\xc4\x8dju in na Nizozemskem. Poleg tega poseljuje Severno Afriko vklju\xc4\x8dno z Madeiro in Kanarskimi otoki na zahodu, proti vzhodu pa se obmo\xc4\x8dje raz\xc5\xa1irjenosti razteza prek Bli\xc5\xbenjega vzhoda do Indijske podceline in zahoda Mongolije ter Kitajske v Srednji Aziji. Na vzhodu Azije jo nadomesti bli\xc5\xbenje sorodna vrsta Anax julius, ki jo prepoznamo po zelenem oprsju ter nekaterih drugih znakih in je neko\xc4\x8d veljala za podvrsto modroritega spremljevalca._NEWLINE_V Sloveniji je izven alpskega sveta splo\xc5\xa1no raz\xc5\xa1irjen, a redek, prisoten tudi v zelo degradiranih habitatih, kot so vodni zadr\xc5\xbeevalniki in glinokopi. Skoraj nikoli se ne pojavlja na istem kraju in v istem \xc4\x8dasu kot veliki spremljevalec.'